b"\n_START_ARTICLE_\nCamp de Son Canals\n_START_SECTION_\nHist\xc3\xb2ria\n_START_PARAGRAPH_\nDes dels or\xc3\xadgens del Balears FC, fruit de la fusi\xc3\xb3 del Mec\xc3\xa0nic FC i del Mallorca FC l'any 1920, l'equip jugava els seus partits a un solar anomenat sa S\xc3\xadquia Reial, situat entre les Avingudes (avinguda Comte de Sallent) i el carrer Blanquerna de la ciutat. A aquest camp ja hi jugava el Mallorca FC abans de la fusi\xc3\xb3 de sengles clubs._NEWLINE_Pocs anys despr\xc3\xa9s de la fusi\xc3\xb3 i causat pel creixement del club, es va construir el nou camp a la barriada de Son Canals. Estava situat a una zona aleshores parcialment urbanitzada i que comprenia aproximadament els actuals carrers Safareig, Cardenal Despuig, avinguda Reis Cat\xc3\xb2lics i Isidoro Antill\xc3\xb3n. Tenia unes dimensions de 100 x 60 metres i una capacitat de 4.000 espectadors, 1.000 asseguts i 3.000 de drets. Ja estava en funcionament des de principis de 1923 i fou inaugurat oficialment el 24 de juliol de 1924 amb un partit inaugural contra l'Iluro Sport Club de Matar\xc3\xb3, que guanyaren els visitants per 1-3. L'endem\xc3\xa0 s'hi jug\xc3\xa0 un nou matx contra el Gr\xc3\xa0cia Sport Club de Barcelona, que tamb\xc3\xa9 va ser guanyat pels visitants per 1-2._NEWLINE_A finals dels anys 50 els \xc3\xa8xits esportius del club varen fer que el camp es qued\xc3\xa9s petit. A m\xc3\xa9s, havia constants problemes amb els propietaris dels terrenys del camp que feien perillar la seva continu\xc3\xaftat. Tot plegat va fer que s'impos\xc3\xa9s la idea de construir un camp nou i tenir-lo en propietat. Amb la inauguraci\xc3\xb3 del nou Estadi Balear el dia 8 de maig de 1960, el camp de Son Canals va quedar abandonat i progessivament en runes. Anys despr\xc3\xa9s va desapar\xc3\xa8ixer fruit del creixement urban\xc3\xadstic de la zona."